《禅陵行》
清代·黄定文

浊漉城头北风起，夜闻山阳泣山鬼。曹家寒食汉家坟，翁仲无情堕铅水。

当时神州悲陆沈，两京陵墓成荒岑。祠官旧事空投玉，校尉新衔有摸金。

征西将军老不死，墓上曹侯竟谁是。虎皮羊质五官郎，抱颈轻狂作天子。

岂知刚卯摧金刀，转眼又失当涂高。赤符未绝中兴汉，白石先闻大讨曹。

至今日暮行山路，回首铜台复何处。春雨曾传卖履愁，秋声谁觅西陵树。

君不见长安石马嘶昭陵，会稽社宇啼冬青。抔土山阳还好在，人间玉碗几飘零。

作者简介：黄定文，字仲友，号东井，鄞县人。乾隆丁酉举人，历官扬州同知。有《东井诗钞》。